A BIZOTTSÁG 807/2007/EK RENDELETE
(2007. július 10.)
a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendelet II. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre (1) és különösen annak 13. cikke második francia bekezdésére,
mivel:
(1)
A 2092/91/EGK rendelet II. mellékletének B. részében meghatározott, a metaldehid ökológiai gazdálkodásban való használatára vonatkozó engedély 2006. március 31-én lejárt.
(2)
Több tagállam jelezte, hogy területén az ökológiai gazdálkodók által a bizonyos szántóföldi növények puhatestűek elleni védelméhez használt metaldehidnek nincs életképes alternatívája.
(3)
A puhatestűek elleni védekezés új módszereire irányuló kutatás eredményeire és alternatív anyagok jobb hozzáférhetőségére várva ezért szükségesnek tűnik a metaldehid használatát korlátozott időszakra újra engedélyezni.
(4)
A 2092/91/EGK rendelet II. mellékletét tehát ennek megfelelően módosítani kell.
(5)
Az e rendeletben előírt intézkedések összhangban vannak a 2092/91/EGK rendelet 14. cikke által létrehozott bizottság véleményével,
ELFOGADTA EZT A RENDELETET:
1. cikk
A 2092/91/EGK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. július 10-én.